Belonings vir Gauteng-kapingsArgieffoto Die polisie in Gauteng het Sondag twee belonings van R50 000 elk aangebied vir inligting oor twee verskillende kapings waar kinders betrokke was. “Een van die belonings is vir inligting wat tot die inhegtenisneming kan lei van verdagtes wat Saterdag in Reigerpark aan die Oos-Rand ŉ vierjarige seun kilometers ver buite ŉ gekaapte motor gesleep het,” het kol. Noxolo Kweza gesê. Hy het glo verstrengel geraak in die veiligheidsgordel toe sy ma hom wou uittel, en die kapers het met hom weggejaag. Die motor is later in Boksburg opgespoor. Hy was reeds dood. Klik hier om meer te lees. Die ander voorval hou verband met Mongezi Phike (5) wat steeds vermis word nadat kapers Dinsdag in Bronkhorstspruit met hom in sy pa se motor weggejaag het. Sy pa se hande en voete was glo met draad vasgebind en sy kop met ŉ plastieksak en kleefband om die nek bedek. Hy is vir dood agtergelaat. Sy identiteitsdokument, beursie en selfoon is gesteel. Hy is later by ŉ konstruksiewerf opgespoor en sterk aan in die hospitaal. Klik hier om meer te lees. Pres. Jacob Zuma het Sondag die publiek versoek om polisiebeamptes te help om Phike op te spoor.